目录

[文殊師利所說般若波羅蜜經 羽 59](#_Toc493872483)

文殊師利所說般若波羅蜜經 羽

梁扶南國三藏僧伽婆羅 譯

如是我聞.一時,佛在舍衛國祇樹給

孤獨園.與大比丘衆一萬人俱及諸

菩薩摩訶薩十萬人俱,皆悉住於不

退轉地,久已供養無量諸佛,於諸佛

所,深種善根,成就衆生淨佛國土,得

陁羅尼,獲樂說辯才,成就智慧,具足

功德,以自在神通,遊諸佛世界,放無

量光明,說無盡妙法,教諸菩薩,入一

相門,得無所畏,善降衆魔,教化度脫

外道邪見.若有衆生樂聲聞者,說聲

聞乘,樂緣覺者,說緣覺乘,樂世閒者,

說世閒乘,以布施、持戒、忍辱、精進、禪

定、智慧,攝諸衆生,未度者度,未脫者

脫,未安者安,未泥洹者令得泥洹,究

竟菩薩所行,善入諸佛法藏.如是種

種功德皆悉具足,其名曰文殊師利

法王子菩薩、彌勒菩薩、普光明菩薩、

不捨勇猛精進菩薩、藥王菩薩、寶掌

菩薩、寶印菩薩、月光菩薩、日淨菩薩、

大力菩薩、無量力菩薩、得勤精進菩

薩、力幢相菩薩、法相菩薩、自在王菩

薩.如是等菩薩摩訶薩十萬人俱幷

餘天、龍、鬼神等一切大衆,皆悉來集.

爾時,世尊於中夜時,放大光明靑、黃、

赤、白、雜頗梨色,普照十方無量世界.

一切衆生觸此光者,皆從臥起,見此

光明,皆得法喜,咸生疑惑,此光何來,

普遍世界,令諸衆生,得安隱樂?作是

念已,於一一光,復出大光,明照耀殊,特

勝於前光,如是展轉,乃至十重.一切

菩薩及諸比丘、比丘尼、優婆塞、優婆

夷、天、龍、夜叉、乾闥婆、阿修羅、迦樓羅、

緊那羅、摩睺羅伽、人非人等咸皆踊

躍,得未曾有,各各思念:「必是如來放

此光明.我等應當疾至佛所,禮拜親

近,恭敬如來.」是時,文殊師利及諸菩

薩摩訶薩衆遇此光者,歡喜踊躍,充

遍身心,各從住處,到祇洹門.爾時,舍

利弗、大目犍連、富樓那、彌多羅尼子、

摩訶迦葉、摩訶迦旃延、摩訶俱絺羅

皆從住處,到祇洹門.帝釋四天王上

至阿迦尼咤天,亦睹光明,歎未曾有,

與其眷屬,齎妙天花、天香、天樂、天寶

衣,一切皆悉到祇洹門.其餘比丘、比

丘尼、優婆塞、優婆夷、天龍八部遇光

歡喜,皆來到門.爾時,世尊一切種智,

知諸大衆悉已在門,外從住處,起出

至門,外自鋪法座,結加趺坐,告舍利

弗:「汝今晨朝,來門外乎?」舍利弗白佛

言:「世尊,文殊師利等菩薩摩訶薩皆

悉先至.」爾時,世尊告文殊師利:「汝於

晨朝,先至門乎?」文殊師利白佛言:「如

是.世尊,我於中夜,見大光明十重照

耀,得未曾有,心懷歡喜,踊躍無量故,

來禮拜親近如來,幷欲願聞甘露妙

法.」爾時,世尊告文殊師利:「汝今眞實,

見如來乎?」文殊師利白佛言:「世尊,如

來法身本不可見,我爲衆生故,來見

佛.佛法身者,不可思議,無相無形,不

來不去,非有非無,非見非不見,如如

實際,不去不來,非無非非無,非處非

非處,非一非二非,淨非垢,不生不滅,

我見如來,亦復如是.」佛告文殊師利:

「汝今如是見如來乎?」文殊師利白佛

言:「世尊,我實無見,亦無見相.」爾時,舍

利弗白文殊師利:「我今不解汝之所

說,云何如是見於如來?」文殊師利答

舍利弗:「大德舍利弗,我不如是見於

如來.」舍利弗白文殊師利:「如汝所說

轉不可解.」文殊師利答舍利弗:「不可

解者卽般若波羅蜜,般若波羅蜜非

是可解,非不可解.」舍利弗白文殊師

利:「汝於衆生,起慈悲心不?汝爲衆生,

行六波羅蜜不?復爲衆生,入涅槃不?」

文殊師利答舍利弗:「如汝所說,我爲

衆生,起慈悲心,行六波羅蜜,入於涅

槃,而衆生實不可得,無相無形,不增

不減.舍利弗,汝常作是念:「一一世界

有恒河沙等諸佛住世,恒河沙劫說

一一法,教化度脫恒河沙衆生,一一

衆生皆得滅度.」.汝有如是念不?」舍利

弗言:「文殊師利,我常作是念.」文殊師

利答舍利弗:「如虛空無數衆生,亦無

數虛空不可度衆生,亦不可度.何以

故?一切衆生與虛空等,云何諸佛教化

衆生?」舍利弗言:「若一切衆生與虛空等,汝

何故爲衆生說法,令得菩提?」文殊師

利答舍利弗:「菩提者,實不可得.我當

說何法,使衆生得乎?何以故?舍利弗,

菩提與衆生,不一不二無異無爲,無

名無相,實無所有.」爾時,世尊出大人

相肉髻光明,殊特希有,不可稱說,入

文殊師利菩薩摩訶薩法王子頂,還

從頂出,普照大衆,照大衆已,乃遍十

方一切世界.是時,大衆觸此光明,身

心快樂,得未曾有,皆從座起,瞻仰世

尊及文殊師利,咸作是念:「今日如來

放此奇特微妙光明,入文殊師利法

王子頂,還從頂出,普照大衆,照大衆

已,乃遍十方,非無因緣,必說妙法.我

等但當勤修精進,樂如說行.」.如是念已,

各白佛言:「世尊,如來今日放此光明,

非無因緣,必說妙法.我等渴仰樂如

說行.」如是白已,默然而住.爾時,文殊

師利白佛言:「世尊,如來放光加我神

力,此光希有,非色非相,不去不來,不

動不靜,非見非聞,非覺非知,一切衆

生無所觀見,無喜無畏,無所分別.我

當承佛聖旨說此光明,令諸衆生,入

無想慧.」

爾時,佛告文殊師利:「善哉,善哉!汝善

快說,吾助汝喜.」文殊師利白佛言:「世

尊,此光明者,是般若波羅蜜;般若波

羅蜜者,是如來;如來者,是一切衆生.

世尊,我如是修般若波羅蜜.」爾時,佛

告文殊師利言:「善男子,汝今如是說

深般若波羅蜜,我今問汝,若有人問,

汝有幾衆生界,汝云何答?」文殊師利白

佛言:「世尊,若人作如是問,我當答言,

衆生界數,如如來界.」「文殊師利,若復

問汝,衆生界廣狹云何,汝云何答?」文

殊師利白佛言:「世尊,若人作如是問,

我當答言,如佛界廣狹.」「文殊師利,若

復問汝,衆生界繫在何處,當云何答?」

「世尊,我當答言,如如來繫,衆生亦爾.」

「文殊師利,若復問汝,衆生界住在何

處,當云何答?」「世尊,我當答言,住涅槃

界.」佛告文殊師利:「汝如是修般若波

羅蜜,般若波羅蜜有住處不?」文殊師

利白佛言:「世尊,般若波羅蜜無有住

處.」佛告文殊師利:「若般若波羅蜜無

住處者,汝云何修,云何學?」文殊師利

白佛言:「世尊,若般若波羅蜜有住處

者,則無修學.」佛告文殊師利:「汝修般

若時,有善根增減不?」文殊師利白佛

言:「世尊,無有善根可增可減.若有增

減,則非修般若波羅蜜.世尊,不爲法

增,不爲法減,是修般若波羅蜜;不斷

凡夫法,不取如來法,是修般若波羅

蜜.何以故?世尊,般若波羅蜜不爲得

法故修,不爲不得法故修,不爲修法

故修,不爲不修法故修.世尊,無得無捨,

是修般若波羅蜜.何以故?不爲生死

過患,不爲涅槃功德故.世尊,若如是

修般若波羅蜜,不取不受,不捨不放,

不增不減,不起不滅故.世尊,若善男

子、善女人作是思惟:「此法上,此法中,

此法下.」,非修般若波羅蜜.何以故?無

上、中、下法故.世尊,我如是修般若波

羅蜜.」佛告文殊師利:「一切佛法非增

上耶?」文殊師利白佛言:「世尊,佛法、菩

薩法、聲聞法、緣覺法乃至凡夫法皆

不可得.何以故?畢竟空故.畢竟空中,

無佛法、凡夫法,凡夫法中,無畢竟空.

何以故?空、不空不可得故.」佛告文殊

師利:「佛法無上不?」文殊師利白佛言:

「世尊,無有一法,如微塵許,名爲無上.

何以故?檀波羅蜜、檀波羅蜜空乃至

般若波羅蜜、般若波羅蜜空,十力、十

力空,四無所畏、十八不共法,乃至薩

婆若、薩婆若空,空中無無上,無上

中無空,空、不空畢竟不可得故.世尊,

不可思議法是般若波羅蜜.」佛告文

殊師利:「汝不思惟佛法耶?」文殊師利

白佛言:「世尊,我若思惟佛法,我則見

佛法無上.何以故?無上無故.世尊,五

陰、十二入、十八界畢竟不可得,一切

佛法,亦不可得.不可得中,無可得,不

可得故.世尊,般若波羅蜜中,凡夫乃

至佛無法無非法,我當思惟何法?」佛

言:「善男子,若無思惟,汝不應說此凡

夫法,此緣覺法,乃至不應說此是佛

法.何以故?不可得故.」世尊,我實不說

凡夫法乃至佛法.何以故?不修般若

波羅蜜故.」 佛言:善男子,汝亦不應

作如是意:「此欲界,此色界,此無色界.」.

何以故?不可得故.」世尊,欲界、欲界性

空,乃至無色界、無色界性空.空中無

說,我亦無說.世尊,修般若波羅蜜,不

見上,不見不上.何以故?世尊,修般若

波羅蜜,不取佛法,不捨凡夫法.何以

故?畢竟空中,無取捨故.」

佛告文殊師利:「善哉,善哉!汝能如是

說深般若波羅蜜,此是菩薩摩訶薩

印.文殊師利,若善男子、善女人非於

千萬佛所,深種善根,得聞此法,乃於

無量無邊佛所,深種善根,乃得聞此

甚深般若波羅蜜,不生怖畏.」文殊師

利復白佛言:「世尊,我承佛威神,當更

說甚深般若波羅蜜.」佛告文殊師利:

「善哉,善哉!恣聽汝說.」文殊師利白佛

言世尊若不得法生是修般若波羅

蜜.何以故?諸法無有生故.若不得法住,

是修般若波羅蜜.何以故?諸法如實故.

若不得滅,是修般若波羅蜜.何以故?

諸法寂滅故.世尊,若不得色,是修般

若波羅蜜,乃至不得識,是修般若波

羅蜜.何以故?一切諸法如幻如焰故.世

尊,若不得眼,是修般若波羅蜜,乃至

不得意,是修般若波羅蜜.若不得色

乃至法,不得眼界、色界、眼識界乃至

不得法界、意識界,是修般若波羅蜜.

若不得欲界,是修般若波羅蜜,乃至

無色界,亦如是.世尊,若不得檀波羅

蜜,是修般若波羅蜜,乃至不得般若

波羅蜜,是修般若波羅蜜.若不得佛

十力、四無所畏乃至十八不共法、是

修般若波羅蜜.何以故?內空故,乃至

無法有法空故.世尊,若得生、住、滅,非

修般若波羅蜜.若得五陰、十二入、十

八界,非修般若波羅蜜.若得欲界、色

界、無色界,非修般若波羅蜜.若得檀

乃至般若,若得佛十力乃至十八不

共法,非修般若波羅蜜.何以故?以有

得故.世尊,若善男子、善女人聞此甚

深般若波羅蜜,不驚不疑,不怖不退,

當知是人久於先佛深種善根.」文殊

師利復白佛言:「世尊,若不見垢法、淨

法,不見生死果,不見涅槃果,不見佛,

不見菩薩,不見緣覺,不見聲聞,不見

凡夫,是修般若波羅蜜.何以故?一切

諸法無垢無淨,乃至無凡夫故.世尊,

若見垢淨,乃至見凡夫,非修般若波

羅蜜.世尊,若見垢法差別,淨法差別,

乃至見佛差別,凡夫法差別,非修般

若波羅蜜.何以故?般若波羅蜜無差

別故.」佛告文殊師利:「善哉,善哉!是眞

修行般若波羅蜜.文殊師利,汝云何

供養佛?」文殊師利白佛言:「世尊,若幻

人心數滅我,則供養佛.」佛告文殊師

利:「汝不住佛法耶?」文殊白佛:「佛無法

可住,我云何住?」佛告文殊師利:「若無

法可得,誰有佛法?」文殊白佛言:「世尊,

無有有佛法者.」佛告文殊師利:「汝已

到無所著乎?」文殊師利白佛:「無著則

無到,云何世尊問已到無著?」佛告文

殊:「汝住菩提不?」文殊白佛言:「世尊,佛

尚不住菩提,何況我當住菩提乎?」佛

告文殊師利:「汝何所依,作如是說?」文

殊師利白佛:「我無所依,作如是說.」佛

告文殊:「汝若無依,爲何所說?」文殊白佛:

「如是.世尊,我無所說.何以故?一切諸法

無名字故」爾時,長老舍利弗白佛言:

「世尊,若菩薩摩訶薩聞此深法,不驚

疑怖畏,必定得近阿耨多羅三藐三

菩提不?」爾時,彌勒菩薩白佛言:「世尊,

若諸菩薩摩訶薩聞此深法,不驚疑

怖畏,得近阿耨多羅三藐三菩提不?」

爾時,有天女名無緣,白佛言:「世尊,若

善男子、善女人聞此深法,不驚疑怖

畏,當得聲聞法、緣覺法、菩薩法、佛法

不?」爾時,佛告舍利弗:「如是如是.舍利

弗,若諸菩薩摩訶薩聞此深法,不驚

疑怖畏,必定當得阿耨多羅三藐三

菩提.是善男子、善女人當爲大施主、第

一施主、勝施主,當具足戒、忍辱、精進、

禪定、智慧,當具諸功德,成就相好,自

不怖畏令人不怖畏究竟般若波羅

蜜,以不可得無相無爲,成就第一不

可思議法故.」佛告文殊師利:「汝何所

見,何所樂,求阿耨多羅三藐三菩提?」

文殊師利白佛言:「世尊,我無見無樂

故,求菩提.」佛告文殊師利:「若無見無

樂,亦應無求.」文殊白佛:「如是.世尊,我

實無求.何以故?若有求者,是凡夫相.」

佛告文殊師利:「汝今眞實不求菩提

耶?」文殊白佛:「我眞實不求菩提.何以

故?若求菩提,是凡夫相.」佛告文殊師

利:「汝爲定求,爲定不求?」文殊白佛:「若

言定求定不求,定求不求定非求非

不求,是凡夫相,何以故?菩提無住處

故.」佛告文殊師利:「善哉,善哉!汝能如

是說般若波羅蜜,汝先已於無量佛

所,深種善根,久修梵行,諸菩薩摩訶

薩應如汝所說行.」文殊白佛:「我不種

善根,不修梵行.何以故?我若種善根,

則一切衆生,亦種善根.我若修梵

行,則一切衆生,亦修梵行.何以故?

一切衆生則梵行相佛告文殊師利

汝何見何證說如是語文殊白佛我

無見無證,亦無所說.世尊,我不見凡

夫,不見學,不見無學,不見非學非無

學,不見故,不證.」爾時,舍利弗白文殊

師利:「汝見佛不?」文殊答舍利弗:「我尚

不見聲聞人,何況我當見佛?何以故?

不見諸法故.謂爲菩薩.」舍利弗白文

殊師利:「汝今決定不見諸法耶?」文殊

師利答舍利弗:「大德大比丘,汝止不

須復說舍利弗白文殊師利謂爲佛

者,是誰語言?」文殊師利答舍利弗:「佛非

佛,不可得無有言者,無有說者.舍利

弗,菩提者,不可以言說,何況有佛可

言可說?復次,大德舍利弗,汝說佛者,

是誰語言,此語言不合不散,不生不

滅,不去不來,無有一法,可與相應,無

字無句.大德舍利弗,欲見佛者,當如

是學.」爾時,舍利弗白佛言:「世尊,此文

殊師利所說新發意,菩薩所不能解.」

文殊師利答舍利弗:「如是如是.大德

舍利弗,菩提非可解新發意者,云何

當解?」舍利弗白文殊師利:「諸佛如來

不覺法界耶?」文殊師利答舍利弗:「諸

佛尚不可得,云何有佛覺法界,舍利

弗,法界尚不可得,云何法界爲諸佛

所覺?舍利弗,法界者卽是菩提,菩提

者卽是法界.何以故?諸法無界故.大德

舍利弗,法界、佛境界無有差別,無差別

者,卽是無作,無作者,卽是無爲,無爲者,

卽是無說,無說者,卽無所有.」舍利弗

白文殊師利:「一切法界及佛境界悉

無所有耶?」文殊師利答舍利弗:「無有

無不有.何以故?有及不有一相無相,

無一無二故.」舍利弗白文殊師利:「如

是學者當得菩提耶?」文殊師利答舍

利弗:「如是學無所學,不生善道,不墮

惡趣,不得菩提,不入涅槃.何以故?舍

利弗,般若波羅蜜畢竟空故.畢竟空

中,無一無二,無三無四,無有去來,不

可思議.大德舍利弗,若言:「我得菩提.」,

是增上慢說.何以故?無得謂得故如

是增上慢人不堪受人,信施有信,人

不應供養.」舍利弗白文殊師利:「汝何

所依作如是說?」文殊師利答舍利弗:

「我無所依,作如是說.何以故?般若波

羅蜜與諸法等故.諸法無所依,以平

等故.」舍利弗白文殊師利:「汝不以智

慧,除斷煩惱耶?」文殊師利答舍利弗:

「汝是漏盡阿羅漢不?」舍利弗言:「不也.」

文殊師利言:「我亦不以智慧,除斷煩

惱.」舍利弗言:「汝何所依,作如是說,不

怖不畏?」文殊師利言:「我尚不可得,當

有何我,而生怖畏.」舍利弗言:「善哉!文

殊師利,快說如是甚深般若波羅蜜.」

爾時.佛告文殊師利言:「善男子,有菩

薩摩訶薩住菩提心,求無上菩提不?」

文殊師利白佛言:「世尊,無菩薩住菩

提,心求無上菩提.何以故?菩提心不

可得,無上菩提亦不可得.五無閒罪

是菩提性,無有菩薩起無閒心,求無

閒罪果,云何有菩薩住菩提心,求無

上菩提?菩提者,是一切諸法,何以故?

色、非色,不可得故,乃至識、非識,亦不

可得.眼不可得,乃至意不可得.色不

可得,乃至法不可得.眼界乃至法界

亦不可得.生不可得,乃至老死亦不

可得.檀波羅蜜不可得,乃至般若波

羅蜜亦不可得.佛十力不可得,乃至

十八不共法亦不可得.菩提心、無上

菩提皆不可得,不可得中,無可得、不

可得.是故世尊無菩薩住菩提心,求

無上菩提者.」佛告文殊師利:「汝意謂

如來,是汝師不?」文殊師利白佛言:「我

無有意,謂佛是我師.何以故?世尊,

我尚不可得,何況當有意,謂佛是我

師?」佛告文殊師利:「汝於我有疑不?」文

殊白佛言:「世尊,我尚無決定,何況當

有疑?何以故?先定後疑故.」佛告文殊:

「汝不定言如來生耶?」文殊白佛:「如來

若生法界,亦應生.何以故?法界如來

一相無二相,二相不可得故.」「文殊師

利,汝信諸佛,如來入涅槃不?」文殊言:

「一切諸佛卽涅槃相,涅槃相者,無入

無不入.」佛告文殊師利:「汝言諸佛有

流轉不?」文殊白佛言:「世尊,不流轉,尚

不可得,何況流轉,當可得?」佛告文殊

師利:「如來無心,唯如來前可說,此言

或漏盡阿羅漢及不退菩薩前可說,

此言若餘人聞此語,則不生信,當驚

疑.何以故?此甚深般若波羅蜜難信

難解故.」文殊白佛言:「世尊,復何等人

能信此甚深法?」佛告文殊師利:「一切

凡夫能信此法.何以故?如來無心,一

切凡夫亦無心故.」文殊師利白佛言:

「世尊,何故作如是說,法新發意菩薩

及阿羅漢咸皆有疑,願聞解說?」佛告

文殊:「如實相法性、法住、法位實際中,

有佛、有凡夫差別不?」文殊白佛言:「不

也,世尊.」佛告文殊:「若無差別,何故生

疑?」文殊白佛言:「世尊無差別中,有佛、

有凡夫不?」佛言:「有.何以故?佛與凡夫

無二無差別,一相無相故.」佛告文殊:

「汝信如來,於一切衆生中,最勝不?」文

殊白佛言:「世尊,我信如來,於一切衆

生中,最勝.世尊,若我信如來,於一切

衆生中,最勝,則如來成不最勝.」佛告

文殊:「汝信如來,成就一切不可思議

法不?」文殊師利白佛言:「世尊,我信如

來,成就一切不可思議法.世尊,我若

信如來,成就一切不可思議法,如來

則成可思議.」佛告文殊師利:「汝信一

切聲聞,是如來所教化不?」「世尊,我信

一切聲聞,是如來所教化.世尊,我若

信一切聲聞,是如來所教化,則法界

成可教化.」佛告文殊師利:「汝信如來

是無上福田不?」「世尊,我信如來,是無

上福田.世尊,我若信如來,是無上福

田,如來則非福田.」佛告文殊師利:「汝

何所依,作如是答我?」文殊白佛言:「世

尊,我無所依,作如是答.世尊,無所依

中,無勝無不勝,無可思議,無不可思

議,無教化,無不教化,無福田,無非福

田.」是時,以佛神力,地六種震動,一萬

六千比丘衆以無可取,心得解脫,七

百比丘尼衆、三千優婆塞、四萬優婆

夷衆遠塵離垢,得法眼淨,六萬億那

由他諸天遠塵離垢,得法眼淨.是時,

長老阿難卽從座起,偏袒右肩,右膝

著地,合掌恭敬,白佛言:「世尊,何因何

緣,此地大動?」爾時,佛告阿難:「此說般

若波羅蜜,往古諸佛皆於此處,說此

法,以是因緣故,此地震動.」爾時,長老

舍利弗白佛言:「世尊,此文殊師利所

說不可思議.」爾時,世尊告文殊師利:

「如舍利弗所說,此文殊師利所說不

可思議.」

爾時,文殊師利白佛言:「世尊,若不可

思議,則不可說.若可說,則可思議,不

可思議者,無所有.彼一切聲亦不可

思議,不可思議者,無聲.佛言:「汝入不

思議三昧耶?」文殊師利言:「不也.世尊,

我卽不思議,不見有心,能思議者,云

何而言入不思議三昧?我初發心,欲

入是定,而今思惟實無心相,而入三

昧.如人學射,久習則巧,後雖無心,以

久習故,箭發皆中,我亦如是,初學不

思議三昧繫心一緣,若久習成就,更

無心想,恒與定合.」舍利弗語文殊師

利言:「更有勝妙寂滅定不?文殊師利

言:「若有不思議定者,汝可問言,更有

寂滅定不,如我意解不可思議定,尚

不可得,云何問我寂滅定乎?」舍利弗

言:「不思議定,不可得耶?」文殊師利言:

「思議定者,是可得相,不可思議定者,

不可得相.一切衆生實成就不可思

議定.何以故?一切心相卽非心故.是

名不思議定.是故一切衆生相及不

思議三昧相等無分別.」佛讚文殊師

利言:「善哉,善哉!汝於諸佛,久殖善根,

淨修梵行,乃能演說甚深三昧.汝今

安住如是般若波羅蜜中.」文殊師利

言:「若我住般若波羅蜜中,能作是說,

卽是有想,便住我想,若住有想,我想

中者,般若波羅蜜便有處所,般若波

羅蜜若住,於無亦是,我想亦名處所,

離此二處,住無所住,如諸佛住安處

寂滅,非思議境界.如是不思議,名般

若波羅蜜住處.般若波羅蜜處一切

法無相,一切法無作,般若波羅蜜卽

不思議.不思議卽法界,法界卽無相,

無相卽不思議,不思議卽般若波羅

蜜.般若波羅蜜、法界無二無別.無二

無別卽法界,法界卽無相,無相卽般

若波羅蜜界,般若波羅蜜界卽不思

議界,不思議界卽無生、無滅界,無生、

無滅界卽不思議界.」文殊師利言:「如

來界及我界卽不二相.如是修般若

波羅蜜者,則不求菩提.何以故?菩提

相離卽般若波羅蜜故世尊若知我

相,而不可著,無知無著,是佛所知,不

可思議無知無著,卽佛所知.何以故?

知體本性無所有相,云何能轉法界?

若知本性無體無著者,卽名無物.若

無有物,是無處所,無依無住,無依無

住卽無生無滅,無生無滅卽是有爲

功德.若如是知,則無心想,無心想者,云

何當知有爲、無爲功德?無知卽不思議

不思議者是佛所知,亦無取無不取

不見三世去、來等相,不取生滅及諸

起作,亦不斷不常.如是知者,是名正

智不思議智.如虛空,無此無彼,不可

比類,無好、惡,無等等,無相無貌.」

佛告文殊師利:「若如是知,名不退智.」

文殊師利言:「無作智名不退智.猶如

金鋌,先加搥打,方知好惡.若不治打,

無能知者,不退智相亦復如是.要行

境界不念不著,無起無作,具足不動,

不生不滅爾乃顯現.」

爾時,佛告文殊師利言:「諸如來自說

己智,誰當能信?」文殊言:「如是智者,非

涅槃法,非生死法,是寂滅行,不斷貪

欲瞋恚、愚癡,亦非不斷.何以故?無盡

無滅,不離生死,亦非不離,不離修道,

非不修道,作是解者,名爲正信.」

佛告文殊師利言:「善哉,善哉!如汝所

說,深解斯義.」爾時,長老摩訶迦葉白

佛言:「世尊,未來世誰能信此深法,誰

樂聽此法?」佛告迦葉:「卽今日四衆比

丘、比丘尼、優婆塞、優婆夷於未來世,

能信此法,聞說此深般若波羅蜜,當

知此法,當求此法.迦葉,譬如長者或

長者子已失一大寶珠,價直億萬兩

金,大生憂惱,今更還得,生大歡喜,憂

惱悉滅.如是迦葉,比丘、比丘尼、優婆

塞、優婆夷於未來世,聞此最深般若

波羅蜜經,與般若相應,聞已生喜,心

得安樂,無復憂惱,亦復如是.當作是

言:「我等今日,得見如來,供養如來.」.所

以者何?以得聞此甚深微妙六波羅

蜜故.迦葉,譬如三十三天見波利質

多羅樹初生皰時作如是念此皰不

久必當開敷.」.如是迦葉,比丘、比丘尼、

優婆塞、優婆夷聞此般若波羅蜜經,

心生歡喜,亦復如是.我於來世,必得

此法.迦葉,此深般若波羅蜜如來滅

後,當住不滅,處處流行.迦葉,以佛力

故,未來世中,若善男子、善女人當得

此深般若波羅蜜.迦葉,如摩尼珠師

見摩尼寶,心生歡喜,不假思量,卽知

眞僞.何以故?以串見故.如是迦葉,若

人聞此般若波羅蜜相應法,聞已歡

喜,生信樂心,當知此人先世,已聞此

般若波羅蜜,從久遠劫來已,曾供養

諸佛.」迦葉白佛言:「世尊,此善男子、善

女人今聞此法,於未來世,轉復信解.」

佛告摩訶迦葉:「如是如是.如汝所說.」

爾時,文殊師利白佛言:「世尊,此法無

行無相,說此法者,亦無行無相,云何

世尊說有行相?」佛告文殊師利:「我本

行菩薩道時,修諸善根,欲住阿惟越

致地,當學般若波羅蜜,欲成阿耨多

羅三藐三菩提,當學般若波羅蜜.若

善男子、善女人欲解一切法相,欲知

一切衆生心界,皆悉同等,當學般若

波羅蜜.文殊師利,欲學一切佛法具

足無㝵,當學般若波羅蜜,欲學一切

佛,成阿耨多羅三藐三菩提時,相好

威儀無量法式,當學般若波羅蜜,欲

知一切佛,不成阿耨多羅三藐三菩

提.一切法式及諸威儀當學般若波

羅蜜.何以故?是空法中,不見諸佛菩

提等故.若善男子、善女人欲知如是

等相,無疑惑者,當學般若波羅蜜.何

以故?般若波羅蜜不見諸法若生若

滅,若垢若淨.是故善男子、善女人應

作如是學般若波羅蜜,欲知一切法

無過去、未來、現在等相,當學般若波

羅蜜.何以故?法界性相無去、來、現在

故.欲知一切法同入法界,心無罣㝵,

當學般若波羅蜜.欲得三轉十二行

法輪,亦自證知,而不取著,當學般若

波羅蜜.欲得慈心遍覆一切衆生,而

無限齊,亦不作念有衆生相,當學般

若波羅蜜.欲得於一切衆生不起諍

論,亦復不取無諍論相,當學般若波

羅蜜.欲知是處非處十力無畏住佛

智慧,得無㝵辯,當學般若波羅蜜.爾

時,文殊師利白佛言:「世尊,我觀正法,

無爲無相,無得無利,無生無滅,無去

無來,無知者無見者,無作者,不見般

若波羅蜜,亦不見般若波羅蜜境界,

非證非不證,不作戲論,無有分別,一

切法無盡離盡,無凡夫法,無聲聞法,無

辟支佛法,佛法非得非不得,不捨生

死,不證涅槃,非思議,非不思議,非作

非不作法相.如是不知,云何當學般

若波羅蜜?」

爾時,佛告文殊師利:「若能如是知諸

法相,是名學般若波羅蜜,菩薩摩訶

薩若欲學菩提自在三昧,得是三昧

已,照明一切甚深佛法,及知一切諸

佛名字,亦悉了達諸佛世界無有障

㝵,當如文殊所說,般若波羅蜜中學.」

文殊白佛言:「世尊,何故名般若波羅

蜜?」佛言:「般若波羅蜜無邊無際,無名

無相,非思量,無歸依,無洲渚,無犯無

福,無晦無明,如法界,無有分齊,亦無

限數,是名般若波羅蜜,亦名菩薩摩

訶薩行處非行非不行處,悉入一乘,

名非行處.何以故?無念無作故.卽是

一切諸佛之母一切諸佛所從生故.

何以故?以無生故.是故文殊師利,若

善男子、善女人欲行菩薩行,具足諸

波羅蜜,當修此般若波羅蜜.若欲得

坐道場,成無上菩提,當修此般若波

羅蜜.若欲以大慈大悲,遍覆一切衆

生,當修此般若波羅蜜.若欲起一切

定方便,當修此般若波羅蜜.若欲得

一切三摩跋提,當修此般若波羅蜜.

何以故?諸三摩提無所爲故.一切諸

法無出離,無出離處,若人欲隨逐此

語,當修般若波羅蜜.一切諸法如實

不可得,若欲樂如是知,當修般若波

羅蜜.一切衆生爲菩提故,修菩提道,

而實無衆生,亦無菩提.若人欲信樂

此法,當修般若波羅蜜.何以故?一切

諸法如實與菩提等,如非衆生行,不

捨自性,彼衆生行是非行,彼非行,是

菩提,彼菩提是法界.若欲不著此法,

當修般若波羅蜜.文殊師利,若比丘、

比丘尼、優婆塞、優婆夷若受持般若

波羅蜜,一四句偈,爲他人說.我說此

人得不墮法,何況如實修行?當知彼

善男子、善女人住佛境界.文殊師利,

若善男子、善女人聞此甚深般若波

羅蜜,不生怖畏,當知此人受佛法印.

此法印者,是佛所造是佛所貴.何以

故?以此法印,印無著法故.若善男子、

善女人爲此印所印,當知是人隨菩

薩乘,決定不退不墮聲聞、辟支佛地.」

爾時,釋提桓因及諸天子從三十三

天,雨細末栴檀及細末金屑,又散鬱

波羅華、鉢頭摩華、拘物陁華、分陁利

華及曼陁羅華,以供養般若波羅蜜,供

養已,作如是言:「我已供養無上無著

最第一法,願我來世更聞此深般若

波羅蜜.若人已爲此深般若波羅蜜

印之所印,願其未來,復得聽受,究竟

成就薩婆若智.」爾時,釋提桓因白佛

言:「世尊,若善男子、善女人聞此般若

波羅蜜一經,於耳我爲增長佛法故,

守護彼人,面百由旬,不令非人得其

便也.是善男子、善女人究竟當得阿

耨多羅三藐三菩提,我當日日,往到

其所,而設供養.」

爾時,佛告釋提桓因:「如是如是.憍尸

迦,當知彼善男子、善女人具足佛法,

必定得至阿耨多羅三藐三菩提.」爾

時,文殊師利白佛言:「唯願世尊,以威

神力,持此般若波羅蜜,久住於世,爲

欲饒益諸衆生故.」文殊師利說此語

時,以佛神力,大地六種震動.爾時,世

尊卽便微笑,放大光明,遍照三千大

千世界,以威神力,持此般若波羅蜜,

令久住世.爾時,文殊師利復白佛言:

「世尊,放此光明,是持般若波羅蜜相.

佛告文殊師利:「如是當如是.文殊師

利,我放此光明,是持般若波羅蜜相.

文殊師利,汝今當知,知我已持此般

若波羅蜜,久住於世,若有人不輕毀

此法,不說其過,當知是人已爲此深

般若波羅蜜印之所印.是故文殊師

利,我於久遠安住此印,若人已爲此

印所印,當知是人不爲魔王之所得

便.」佛告帝釋:「汝當受持讀誦此經廣

宣流布,使未來世諸善男子、善女人,

得此法印.」復告阿難:「汝亦受持讀誦,

廣爲人說.」時,天帝釋及長老阿難白

佛言:「世尊,當何名此經,我等云何奉

持?」佛言:「此經名文殊師利所說,亦名

般若波羅蜜.如是受持,善男子、善女

人於恒沙劫,以無價寶珠,布施恒河沙

等衆生,衆生受已,悉發道心.是時,施主

隨其所宜,示教利喜,令得須陁洹果

至阿羅漢果.是人所得功德,寧爲多

不?」阿難白佛言:「甚多,世尊.」佛言:「善男

子,若人起一念,心信此般若波羅蜜

經,不誹謗者,比前功德,出過百倍、千

倍、百千萬億倍,乃至筭數譬喩所不

能知,何況具足受持讀誦,爲人解說,

是人所得功德無量無邊,諸佛如來

說不能盡?何以故?能生一切諸佛薩

婆若故.若虛空有盡,則此經功德盡,

若法性有盡,則此經功德盡.是故文殊

師利,善男子、善女人應懃行精進,守

護此經,此經能滅,生死一切怖畏,能

摧天魔,所立勝幢,能將菩薩,到涅槃

果,示教訓導,離於二乘.」爾時,帝釋、長

老阿難俱白佛言:「世尊,如是如是.誠

如佛言,我等當頂戴受持,廣宣流布.

唯願如來,不以爲慮.」如是三白言:「願

不爲慮,我等當頂戴受持.」佛說此經

竟,文殊師利等諸菩薩摩訶薩,舍利

弗等比丘、比丘尼、優婆塞、優婆夷、天、

龍、夜叉、乾闥婆、阿修羅、迦樓羅、緊那

羅、摩睺羅、伽、人、非人等一切大衆聞

佛所說,皆大歡喜,信受奉持.

文殊師利所說般若波羅蜜經

己亥歲高麗國大藏都監奉

勅彫造